b'\n_START_ARTICLE_\nIisalmen kaupunginkirjasto\n_START_SECTION_\nKokoelmat, palvelut ja henkil\xc3\xb6kunta\n_START_PARAGRAPH_\nIisalmen kaupunginkirjaston kokoelmiin kuuluu kertoma- ja tietokirjallisuutta, \xc3\xa4\xc3\xa4nikirjoja, sanoma- ja aikakauslehti\xc3\xa4, musiikki\xc3\xa4\xc3\xa4nitteit\xc3\xa4, nuotteja,elokuva- ja tietovideotallenteita, konsoli- ja lautapelej\xc3\xa4, karttoja, mikrofilmej\xc3\xa4 sek\xc3\xa4 s\xc3\xa4hk\xc3\xb6isi\xc3\xa4 aineistoja. Kokoelmassa oli vuonna 2016 noin 151 000 nidett\xc3\xa4 ja niit\xc3\xa4 lainattiin hieman yli 413 000 kertaa. Lainausoikeuden saa rekister\xc3\xb6itym\xc3\xa4ll\xc3\xa4 asiakkaaksi Iisalmen kaupunginkirjastossa tai jossain muussa Yl\xc3\xa4-Savon kirjastoverkko Rutakon toimipisteess\xc3\xa4. Kokoelmien k\xc3\xa4ytt\xc3\xb6 on asiakkaille maksutonta._NEWLINE_Kirjasto tarjoaa asiakkailleen monipuolisia s\xc3\xa4hk\xc3\xb6isi\xc3\xa4 aineistoja. K\xc3\xa4yt\xc3\xb6ss\xc3\xa4 ovat kotimaisia e-kirjoja ja e-\xc3\xa4\xc3\xa4nikirjoja sis\xc3\xa4lt\xc3\xa4v\xc3\xa4 Ellibs, vieraskielisi\xc3\xa4 aikakauslehti\xc3\xa4 sis\xc3\xa4lt\xc3\xa4v\xc3\xa4 Zinio, kotimaisia sanomalehti\xc3\xa4 sis\xc3\xa4lt\xc3\xa4v\xc3\xa4 ePress sek\xc3\xa4 Naxos-musiikkipalvelu. Ellibs, Zinio ja Naxos ovat k\xc3\xa4ytett\xc3\xa4viss\xc3\xa4 et\xc3\xa4yhteydell\xc3\xa4. ePressin k\xc3\xa4ytt\xc3\xb6 on mahdollista ainoastaan kirjaston asiakasty\xc3\xb6asemilta tai kirjaston asiakkaille avoimesta langattomasta verkosta._NEWLINE_Kirjaston s\xc3\xa4hk\xc3\xb6iset kotiseutuaineistot ovat k\xc3\xa4ytett\xc3\xa4viss\xc3\xa4 digi.kirjastot.fi-palvelun kautta. Sinne on t\xc3\xa4ll\xc3\xa4 hetkell\xc3\xa4 tallennettu kolme erillist\xc3\xa4 kokoelmaa: Idyllinen Iisalmi ja Minun Suomeni, Minun Iisalmeni sis\xc3\xa4lt\xc3\xa4v\xc3\xa4t vanhoja valokuvia Iisalmesta ja sen l\xc3\xa4hiymp\xc3\xa4rist\xc3\xb6st\xc3\xa4. Valokuvia Iisalmen vanhasta kirjastosta -kokoelma sis\xc3\xa4lt\xc3\xa4\xc3\xa4 kuvia Iisalmen kaupunginkirjaston toimipisteist\xc3\xa4 ja henkil\xc3\xb6kunnasta 1980-luvun loppuun saakka._NEWLINE_Verkkoasiointia varten on k\xc3\xa4yt\xc3\xb6ss\xc3\xa4 Rutakko-verkkokirjasto. Sivustolta voi tehd\xc3\xa4 tiedonhakuja kirjaston kokoelmista, varata aineistoa sek\xc3\xa4 uusia lainojaan. Sivusto on yhteinen koko Yl\xc3\xa4-Savon kirjastoverkko Rutakolle. Osa asiakastoiminnoista edellytt\xc3\xa4\xc3\xa4 kirjautumista. Rutakko-kirjastojen asiakkaat voivat k\xc3\xa4ytt\xc3\xa4\xc3\xa4 verkkoasiointiin my\xc3\xb6s Finna.fi-hakupalvelua._NEWLINE_Kirjaston aukioloajat ja henkil\xc3\xb6kunnan yhteystiedot l\xc3\xb6ytyv\xc3\xa4t helpoiten Rutakko-verkkokirjaston sivuilta. Aukioloaikoja on laajennettu niin, ett\xc3\xa4 aamun kaksi ensimm\xc3\xa4ist\xc3\xa4 tuntia ovat omatoimista aukioloa. Asiakkaat pystyv\xc3\xa4t lainaamaan ja palauttamaan aineistoa kirjaston tiloista l\xc3\xb6ytyvill\xc3\xa4 automaateilla. My\xc3\xb6s varattu aineisto on noudettavissa omatoimisesti. Kirjaston lehtilukusali palvelee asiakkaita sek\xc3\xa4 arkip\xc3\xa4ivi\xc3\xa4 ett\xc3\xa4 viikonloppuisin. _NEWLINE_Kirjastoauto Pokkari liikenn\xc3\xb6i arkip\xc3\xa4ivisin p\xc3\xa4iv\xc3\xa4kodeilla, kouluilla sek\xc3\xa4 haja-asutusalueilla. Mukana kulkee koko ajan noin 3 000-4 000 nidett\xc3\xa4, joukossa esimerkiksi yli 30 tilattua lehte\xc3\xa4. P\xc3\xa4\xc3\xa4kirjaston aineistoa on mahdollista tilata ja palauttaa kirjastoautoon. Tarkempaa tietoa kirjastoauton aikatauluista l\xc3\xb6ytyy Rutakko-verkkokirjastosta _NEWLINE_Kirjaston tiloissa on useita asiakkaille tarkoitettuja tietokoneita. Niiden k\xc3\xa4ytt\xc3\xb6 ei vaadi ajanvarausta tai erillist\xc3\xa4 kirjautumista ty\xc3\xb6asemille. Koneissa on tulostusmahdollisuus. Tulostaminen on maksullista. Lis\xc3\xa4ksi kirjaston tiloissa on k\xc3\xa4yt\xc3\xb6ss\xc3\xa4 asiakkaille tarkoitettu langaton verkko. Kirjautumistunnukset saa kirjaston asiakaspalvelusta. Yksi asiakasty\xc3\xb6asemista on varattu digitointik\xc3\xa4ytt\xc3\xb6\xc3\xb6n. Asiakkaat pystyv\xc3\xa4t muuttamaan sen avulla VHS-kasetit, vinyylilevyt, C-kasetit, paperiset asiakirjat, diat sek\xc3\xa4 35 mm filminegatiivit digitaaliseen muotoon. Asiakkaiden k\xc3\xa4yt\xc3\xb6ss\xc3\xa4 on lis\xc3\xa4ksi yksi kopiokone._NEWLINE_Lasten- ja nuortenosastolta l\xc3\xb6ytyy kaksi erillist\xc3\xa4 tilaa konsolipelien pelaamiseen. Tilojen k\xc3\xa4ytt\xc3\xb6 edellytt\xc3\xa4\xc3\xa4 ajanvarausta kirjaston asiakaspalvelussa. _NEWLINE_Kirjaston tapahtumantuotanto on monipuolista. Ohjelmassa on esimerkiksi kirjailijavierailuja, satutuokiota, luentoja sek\xc3\xa4 askartelu- ja peli-iltoja. Kirjaston tapahtumiin on vapaa p\xc3\xa4\xc3\xa4sy ja niist\xc3\xa4 tiedotetaan Rutakko-verkkokirjastossa, Iisalmen kaupungin sivuilla sek\xc3\xa4 kirjaston Facebook-sivuilla. _NEWLINE_Iisalmen kaupungin kirjastopalvelut kuuluvat kulttuurin- ja vapaa-ajan -vastuualueeseen, jota johtaa kulttuuri- ja vapaa-aikajohtaja Pekka Partanen. Kaupungin kirjasto- ja kulttuuripalvelup\xc3\xa4\xc3\xa4llikk\xc3\xb6n\xc3\xa4 toimii Sanna Marin-Kainulainen.          _NEWLINE_Kirjaston vakituiseen henkil\xc3\xb6kuntaan kuuluu 17 ty\xc3\xb6ntekij\xc3\xa4\xc3\xa4. Kirjastoautotoiminnasta vastaa kaksi kirjastonhoitajaa ja loput henkil\xc3\xb6st\xc3\xb6st\xc3\xa4 ty\xc3\xb6skentelev\xc3\xa4t p\xc3\xa4\xc3\xa4s\xc3\xa4\xc3\xa4nt\xc3\xb6isesti p\xc3\xa4\xc3\xa4kirjastolla. Henkil\xc3\xb6kunnan yhteystiedot l\xc3\xb6ytyv\xc3\xa4t Rutakko-verkkokirjastosta.\n_START_SECTION_\nYl\xc3\xa4-Savon kirjastoverkko Rutakko\n_START_PARAGRAPH_\nIisalmen kaupunginkirjasto on osa Yl\xc3\xa4-Savon kirjastoverkko Rutakkoa. Kirjastoverkko on yhdeks\xc3\xa4n kunnan- ja kaupunginkirjaston muodostama yhteenliittym\xc3\xa4, johon kuuluvat Iisalmen kaupunginkirjaston lis\xc3\xa4ksi Keiteleen kunnan, Kiuruveden kaupunginkirjasto, Lapinlahden kirjasto, Pielaveden kirjasto, Sonkaj\xc3\xa4rven kirjasto, Tervon kirjasto, Vesannon kirjasto ja Vierem\xc3\xa4n kirjasto. Rutakko-kirjastoilla on yhteinen aineisto- ja asiakastietokanta, verkkokirjasto, k\xc3\xa4ytt\xc3\xb6s\xc3\xa4\xc3\xa4nn\xc3\xb6t sek\xc3\xa4 kuljetuspalvelu. Aineistoa voi lainata, palauttaa ja varata vapaasti kirjastojen kesken. Verkkokirjaston kautta on p\xc3\xa4\xc3\xa4sy yhteisiin s\xc3\xa4hk\xc3\xb6isiin aineistoihin. Kirjastoverkkoon kuuluu 11 kirjastoa ja nelj\xc3\xa4 kirjastoautoa.'